**ÁLMAINK ÓRARENDJE**

A szakköri foglalkozáson a saját időbeosztásunkból és foglalkozásunkból kiindulva elkészítettük „*Álmaink Órarendjét”*.   
Sokféle órarend létezik, de olyan egyedi és praktikus órarend egyetlen boltban sem kapható, mint amit mi készítünk magunknak! Ráadásul ez belesimul a tenyerünkbe vagy a farmernadrágunk hátsó zsebébe is, tehát mindig kéznél van!

***Álmaink órarendje***

Eszköz- és anyagszükséglet (szükség szerinti darabszámmal) :

* fehér v. világos színű dekorációs karton (11 cm x 28 cm)
* díszítéshez színezhető rajzok (pl. kreatív színezők fénymásolatai) legalább 11 cm x 14 cm
* filctollak (tűfilcek)
* vonalzó
* grafitceruza
* ragasztó stift
* olló
* csengetési rend (kisebb, mint 11 cm x 7 cm méretben, kinyomtatott táblázatban)


A munka menete:

1. A kartoncsíkot pontos illesztés után először hajtsuk félbe, majd az így kapott felezőhajtáshoz hajtsuk be a papír mindkét végét is. Ekkor három hajtásvonal áll rendelkezésünkre, amelyek mentén kis könyv formátumba tudjuk hajtogatni a papírt.
2. Ha kinyitjuk a könyvecskét, a bal oldali belső oldalra kerüljön a praktikusan előre kinyomtatott csengetési rend.  
   A mellette található további három oldalra kerülhet HÉTFŐ – KEDD – SZERDA, majd tovább lapozva (szerda hátoldalára) CSÜTÖRTÖK, mellé PÉNTEK. Ezeket a gyerekek akkor írhatják fel, ha vonalzó és grafit segítségével a hét napjainak elkészítik a táblázatot. Ehhez kis jelölő vonalat kell tenni 1 centiméterenként, majd ezeket (tűfilccel) táblázattá megvonalazni.   
   11 sor áll rendelkezésre, ezért a délutáni órák és foglalkozások is bejelölhetők lesznek. ❄
3. Az üresen maradt két oldal valójában a könyvecskénk két fedőlapja, amelyeket tetszőlegesen lehet díszíteni rajzokkal, vagy előre megtervezett (és kinyomtatott) kreatív színezők ráragasztásával. Mindenképpen egyedi és tetszetős lesz a végeredmény!

Jó időtöltést!

❄ *Egyes iskolákban* ***A*** *és* ***B*** *heti órarenddel szervezik a tanítást. Ebben az esetben a napokat hosszában meg lehet felezni és érdemes színezéssel jól láthatóan elkülöníteni a két hét órarendjét.*

**

****

****

****